***Perinbaba*** (nem. *Frau Holle*, angl. *The Feather Fairy*) je slovenská filmová rozprávka nakrútená na motívy rozprávky bratov Grimmovcov *Pani Zima*. Rozprávka o starenke, ktorá sa starala o sneh (Perinbaba) a o láske nebojácneho Jakuba a Alžbetky. Osudy hrdinov sprevádza Zubatá s kosou, ktorá spôsobuje smrť tam, kde sa objaví – je protiobrazom dobrej Perinbaby. 

Na scenári spolupracoval režisér so slovenským spisovateľom a scenáristom Ľubomírom Feldekom.

Juraj Jakubisko vytvoril dva svety, v prvom sa zastavil čas, a tak Perinbaba, Jakub a ani Zubatá nestarnú. Druhý svet, ten pozemský približuje životy obyčajných ľudí, sedliakov, cirkusantov, ukazuje napríklad tradičnú svadbu. Juraj Jakubisko vo filme využíva svoje typické magické prvky, ktoré sú miestami ladené až hororovo (opakované zobrazovanie smrti, jed a pod.).

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Cirkusanti sa presúvajú zimnou krajinou, keď vtom sa spustí lavína, v ktorej si ich životy berie smrtka - Zubatá. Nepodarí sa jej však vziať si malého chlapca Jakuba, ktorý sa Zubatej nebojí. Jakubova odvaha sa páči Perinbabe a tak si ho zoberie k sebe, do sveta, v ktorom nik nerastie a nestarne. Jakub je zvedavé, nezbedné a neposedné dieťa. Pri pozorovaní sveta na zemi ho zaujme dievča Alžbetka. Sleduje, ako rastie, kým on sám zostáva malým chlapcom. Keď vidí, ako sa Alžbetkin otec po smrti jej matky druhý raz ožení a macocha aj jej dcéra zaobchádzajú s Alžebtkou zle, Jakub sa rozhodne ujsť od Perinbaby tak, že jej obrovskú perinu použije ako padák. Keď opustí Perinbabino sídlo, naraz vyrastie na dospelého mladíka za všetky tie roky strávené u nej. 

Jakub očarí Alžbetku a dá sa do jej domu najať ako sluha. Jeho nebojácnosť a vynaliezavosť zaujme aj macochu, ktorá ho chce ako ženícha pre svoju dcéru Doru. Jakub si ale Doru nevšíma a dvorí len Alžbetke. Napokon machocha s Dorou použijú lesť. Posypú buchty uspávacím práškom, Jakub a Alžbetka ich zjedia a zaspia. Alžbetku chcú hodiť do studne a jej vraždu prišiť Jakubovi. Alžbetku pred smrťou však zachráni Perinbaba, ktorá si ju vezme k sebe podobne ako kedysi Jakuba. Alžbetka sa však chce vrátiť k svojmu Jakubovi. Ten je po prebudení sa zatknutý a súdený za to, že Alžbetke ublížil, hoci nikto netuší, kde je. Jakub sa môže pred popravou zachrániť len manželstvom s Dorou. Napriek počiatočnému odporu so svadbou súhlasí, ale len preto, aby ľsťou ušiel na slobodu. Stretne Zubatú, ktorá mu nahovorí, že Alžbetka je mŕtva. Ani Jakub už preto netúži po živote a chce sa nechať popraviť. Zachráni ho ale Alžbetka, ktorú Perinbaba prepustí. Jakub a Alžbetka odchádzajú v šťastí žiť na veterný mlyn, ktorý Jakub postavil, a macochu a Doru si vezme Zubatá. 

 Opis zápletky alebo rozuzlenia príbehu sa tu končí.

Technické parametre
-------------------

* Architekt: Viliam Ján Gruska
* Návrhy kostýmov: Šárka Hejnová
* Strih: Patrik Pašš
* Vedúci výroby: Peter Drobka
* Exteriéry:
	+ Martin – skanzen,
	+ Rožnov pod Radhoštěm,
	+ región Oravy,
	+ Lomnický štít,
	+ Súľov-Hradná
* Premiéra: 1. október 1985

Pozri aj
--------

* *Perinbaba a dva svety*

Externé odkazy
--------------

* *Perinbaba* v Česko-Slovenskej filmovej databáze
* *Perinbaba* v Internet Movie Database (po anglicky)
* *Perinbaba* vo Filmovej databáze
* *Perinbaba* v Kinoboxe
* Perinbaba na Facebooku